Objava obvestila o odobritvi standardne spremembe specifikacije proizvoda za ime v vinskem sektorju iz člena 17(2) in (3) Delegirane uredbe Komisije (EU) 2019/33

(2021/C 65/12)

To obvestilo je objavljeno v skladu s členom 17(5) Delegirane uredbe Komisije (EU) 2019/33 (1).

OBVESTILO O STANDARDNI SPREMEMBI, KI SPREMINJA ENOTNI DOKUMENT

„LOS CERRILLOS“

PDO-ES-02228-AM01

Datum obvestila: 16. 11. 2020

OPIS ODOBRENIH SPREMEMB IN RAZLOGI ZANJE

1. Dodatek sorte petit verdot k opisu vin (oddelka 2.a in 2.b specifikacije ter točka 4 enotnega dokumenta)

Opis vin zdaj vključuje vina, proizvedena s sorto petit verdot. V skladu s tem so bili za dva tipa petit verdot opredeljeni analitski parametri in organoleptične lastnosti: petit verdot (staran šest mesecev) in petit verdot (staran 12 mesecev).

Glede na to, da razmejeno območje ZOP „Los Cerrillos“ vključuje parcelo grozdja petit verdot, katere vina imajo tudi lastnosti in profil ostalih vin, zajetih z ZOP „Los Cerrillos“, želimo spremeniti specifikacijo, da bo vključevala tudi rdečo sorto petit verdot in rdeča vina, pridobljena iz nje.

Vrsta spremembe: standardna

Vina sorte petit verdot se dodajo v kategorijo „Vino“, ki ostaja edina kategorija, dovoljena v specifikaciji proizvoda. Zato se šteje, da ta sprememba ne spreminja, dodaja ali črta nobene kategorije vina. Zato ne spada v nobeno od kategorij iz člena 14(1) Uredbe (EU) 2019/33.

2. Prilagoditev terminologije analitskih parametrov za ostanek sladkorja k veljavnim pravilom (oddelek 2.a specifikacije. Ne vpliva na enotni dokument)

Opis in razlogi

Analitski parameter „ostanki sladkorjev“ je bil preimenovan v „skupni sladkorji, izraženi kot glukoza in fruktoza“, v skladu s členom 20 Izvedbene uredbe Komisije (EU) 2019/34 z dne 17. oktobra 2018, ki določa vsebnost skupnih sladkorjev, izraženih kot fruktoza in glukoza.

Vrsta spremembe: standardna

Ta sprememba prilagaja terminologijo, uporabljeno za fizikalno-kemijske lastnosti, vendar ne prinaša sprememb končnega proizvoda, ki ohranja lastnosti in profil, opisan v povezavi, ki izhajajo iz medsebojnega vpliva med naravnimi in človeškimi dejavniki. Ta sprememba zato ne spada v nobeno od kategorij iz člena 14(1) Uredbe (EU) 2019/33.

3. Prilagoditev merskih enot fenolnih spojin (oddelek 2.a specifikacije. Ne vpliva na enotni dokument)

Prilagojene so merske enote skupnih polifenolov. Koncentracija polifenolov v vinu, znana kot kazalnik skupnih polifenolov, je merilo koncentracije celotne skupine fenolnih spojin, prisotnih v grozdju in vinu. Daje nam predstavo o potencialni barvi vina. Kazalnik skupnih polifenolov na splošno ustreza vsoti antocianinov in taninov, prisotnih v vinu, ter je opredeljen kot:

kazalnik skupnih polifenolov = ultravijolični indeks = A280 × faktor razredčitve.

Ker gre za kazalnik, se merske enote meq/l črtajo.

Vrsta spremembe: standardna

Ta sprememba prilagaja terminologijo, uporabljeno za fizikalno-kemijske lastnosti, vendar ne prinaša sprememb končnega proizvoda, ki ohranja lastnosti in profil, opisan v povezavi, ki izhajajo iz medsebojnega vpliva med naravnimi in človeškimi dejavniki. Zato se šteje, da ta sprememba ne spada v nobeno od kategorij iz člena 14(1) Uredbe (EU) 2019/33.

4. Preoblikovanje posebnih enoloških postopkov zaradi dodatka vina, pridelanega s sorto petit verdot (oddelek 3 specifikacije in točka 5.a enotnega dokumenta)

Opis in razlogi

Vključene so bile posebne enološke prakse za pridelavo vina petit verdot, ki je bilo v skladu s točko 1 vključeno v oddelek o opisu vin.

Vrsta spremembe: standardna

Ker je v oddelek o opisu vin dodano vino petit verdot z zgoraj omenjeno utemeljitvijo, je treba določiti pogoje pridelave in omejitve, da se ohrani bistvo vin s tega območja. Ta sprememba zato ne spada v nobeno od kategorij iz člena 14(1) Uredbe (EU) 2019/33.

5. Dodatek največjih donosov sorte petit verdot (oddelek 5 specifikacije in točka 5.b enotnega dokumenta)

– Opis razlogov:

Dodatek vina iz sorte petit verdot k opisu vin je zahteval določitev največjega hektarskega donosa za to sorto.

Vrsta spremembe: standardna

Dodatek vina iz sorte petit verdot k oddelku opis vin z utemeljitvijo iz točke 1 prav tako zahteva dodajanje donosov sorte petit verdot. Ta sprememba zato ne spada v nobeno od kategorij iz člena 14(1) Uredbe (EU) 2019/33.

6. Dodatek sorte petit verdot (oddelek 6 specifikacije. Ne vpliva na enotni dokument)

Opis razlogov:

Dodatek vina iz sorte petit verdot k opisu vin v specifikaciji je zahteval, da se ta sorta doda v ta oddelek.

Vrsta spremembe: standardna

Dodatek vina iz sorte petit verdot k oddelku opis vin z utemeljitvijo iz točke 1 prav tako zahteva dodajanje sorte petit verdot. Ta sprememba zato ne spada v nobeno od kategorij iz člena 14(1) Uredbe (EU) 2019/33.

7. Posodobljen pravni okvir oddelka 8 „druge veljavne zahteve“ (oddelek 8 specifikacije. Ne vpliva na enotni dokument)

Opis in razlogi

V oddelku 8 „Druge veljavne zahteve“ se sklicevanje na razveljavljene uredbe nadomesti s sklicevanjem na veljavne uredbe, da se posodobi pravni okvir.

Vrsta spremembe: standardna

Predlagane spremembe tega oddelka ne vključujejo sprememb imena, ki zaščiti, niti novih omejitev glede trženja. Ta sprememba zato ne spada v nobeno od kategorij iz člena 14(1) Uredbe (EU) 2019/33.

ENOTNI DOKUMENT

1. Ime za registracijo

Los Cerrillos

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

4. Opis vina

Rdeče vino tempranillo, rdeče vino tempranillo in cabernet sauvignon ter rdeče vino syrah petit verdot (šest mesecev)

Rdeče vino škrlatne ali češnjevo rdeče barve z vijoličasto barvo na robu. Njegova aroma je značilno sadna s cvetličnimi vonji. V ustih je prijetno, sveže in dobro strukturirano.

* Vrednost največjega deleža skupnega alkohola je znotraj zakonskih omejitev v skladu z ustrezno zakonodajo EU.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) 12,5 Najnižja vsebnost skupnih kislin 4,8 grama na liter, izraženega kot vinska kislina Najvišja vsebnost hlapnih kislin (v miliekvivalentih na liter) 15 Najvišja vsebnost skupnega žveplovega dioksida (v miligramih na liter) 115

Rdeče vino tempranillo in cabernet sauvignon (Colección Privada (zasebna zbirka)), petit verdot (12 mesecev) in rdeče vino cabernet sauvignon (Familia (družinska zaloga))

Češnjevo rdeče barve z granatno rdečo / opečnato barvo na robu. Aroma zrelega sadja, za katero so značilne note sladkega korena in balzama. V ustih ima mesnato strukturo, je močno in strukturirano, z bogatim in kremnim pridihom staranja.

* Vrednost največjega deleža skupnega alkohola je znotraj zakonskih omejitev v skladu z ustrezno zakonodajo EU.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) 13 Najnižja vsebnost skupnih kislin 4,8 grama na liter, izraženega kot vinska kislina Najvišja vsebnost hlapnih kislin (v miliekvivalentih na liter) 16 Najvišja vsebnost skupnega žveplovega dioksida (v miligramih na liter) 115

5. Enološki postopki

a. Posebni enološki postopki

Posebni enološki postopek

Sortna vina se pridelujejo v posodah iz nerjavnega jekla. Pred vrenjem poteka dolga hladna maceracija, ki traja od dva do pet dni pri temperaturi 10 do 15 °C, sledi pa ji maceracija med vrenjem, ki traja en ali dva tedna pri temperaturah med 20 in 28 °C, dokler ni alkoholno vrenje končano.

Vina, ki so namenjena za staranje v sodih, se proizvajajo v posodah iz nerjavnega jekla. Maceracija med vrenjem traja 15 do 25 dni pri temperaturah med 25 in 30 °C. Med tem postopkom se preliva klobuk (délestage), da se spodbudi ekstrakcija barve in fenolnih spojin iz klobuka med vrenjem kožic.

Pomembna omejitev pri proizvodnji vin

Vinificirano grozdje se ne stiska, temveč se statično odceja, da se pridobijo vina iz samotoka. Preostali del drozge se obdela z nežnim dinamičnim odcejanjem, zaradi česar je donos zelo majhen.

Ko je malolaktično vrenje končano, se vina naravno bistrijo s pretoki namesto s kemično obdelavo, za staranje pa se pretočijo v 225-litrske hrastove sode, ki se uporabljajo največ šest let.

Nato se vina ustekleničijo, da se izvede postopek redukcije in da je vino optimalno za pitje.

Tempranillo: 100-odstotni tempranillo, ki se je v hrastovih sodih hranil vsaj 30 dni.

Syrah: 100-odstotni syrah, ki se je v hrastovih sodih staral vsaj šest mesecev.

Tempranillo in cabernet sauvignon: mešanica vin tempranillo in cabernet sauvignon, ki je v hrastovih sodih zorela vsaj šest mesecev.

Colección Privada (zasebna zbirka): mešanica vin tempranillo in cabernet sauvignon, ki je v hrastovih sodih zorela vsaj 13 mesecev.

Cabernet Sauvignon de Familia (iz družinske zaloge): 100-odstotni cabernet sauvignon. V sodih je zorel vsaj 24 mesecev. Proces staranja se konča s počivanjem v steklenicah, ki traja 18 mesecev.

Petit verdot (šest mesecev): petit verdot, ki se je 100-odstotno staral vsaj šest mesecev v hrastovih sodih.

Petit verdot (12 mesecev): petit verdot, ki se je 100-odstotno staral vsaj 12 mesecev v hrastovih sodih.

Metoda gojenja

V obdobju gojenja se izvede zelena rez, da se omeji naravna rast in izboljša donos, s tem pa tudi kakovost grozdja.

Grozdje se trga med 5. uro zjutraj in 11. uro dopoldne, da se prepreči trganje pri visokih temperaturah in tako zagotovi ustrezna hladna maceracija.

b. Največji donosi

Tempranillo

12 000 kilogramov grozdja na hektar

Tempranillo

88,8 hektolitra na hektar

Cabernet sauvignon

9 000 kilogramov grozdja na hektar

Cabernet sauvignon

66,6 hektolitra na hektar

Syrah

13 000 kilogramov grozdja na hektar

Syrah

96,2 hektolitra na hektar

Chardonnay

9 000 kilogramov grozdja na hektar

Chardonnay

66,6 hektolitra na hektar

Petit verdot

12 000 kilogramov grozdja na hektar

Petit verdot

81,6 hektolitra na hektar

Merlot

8 500 kilogramov grozdja na hektar

Merlot

62,9 hektolitra na hektar

6. Razmejeno geografsko območje

Območje vključuje naslednje parcele v občini Argamasilla de Alba (Ciudad Real):

OBMOČJE/PARCELA

109 62, 63 111 15, 30 in 9001 131 71 151 115 do 121, 190, 277, 278, 9001, 9002, 9004 do 9006, 9008, 9023 160 8 do 13, 15, 16, 17, 21 do 23, 30, 31, 9003, 9005, 9006 161 14, 16 do 27, 31 do 33, 35, 9001 do 9004 162 1, 3 do 5, 7 do 8, 11 do 13, 17 do 18, 9001, 9002 163 1, 3, 4, 6 do 21, 9001, 9004 171 1, 3 do 7, 9004 do 9009, 011 do 012 173 2, 3, 9001, 9006, 174 1, 3 do 12, 14, 15, 19, 20, 22, 23, 9001, 9003 do 9011, 9013 do 9020 175 1, 9001, 9002 176 3 do 18, 9001, 9003 177 18 do 23, 25 do 32, 66 do 72, 74, 89 do 111, 113, 114, 115, 118, 121, 124, 126, 127, 133, 9001 do 9005, 9008 do 9014, 9019, 9022, 9024 do 9029 178 6, 7, 9, 12 do 24, 30 do 31, 34 do 38, 40 do 60, 9001 do 9004, 9006 do 9061 180 1, 2, 5, 9, 9005 do 9007 181 60, 9001, 9002 194 45, 71, 73, 74, 76, 79, 82, 9002, 9009, 9011, 9028, 8 195 10 do 20, 22 do 28, 30, 32, 33, 35, 37 do 57, 86, 88, 93, 94, 95, 96, 99 do 108, 112, 114, 118, 119, 9001 do 9006, 9008 do 9014, 9016 do 9018

7. Glavne sorte vinske trte

CABERNET SAUVIGNON

PETIT VERDOT

SYRAH

TEMPRANILLO – CENCIBEL

8. Opis povezave

OKOLJE (NARAVNI IN ČLOVEŠKI DEJAVNIKI)

Los Cerrillos je točno določeno območje, ki obsega celoten predel Vega Alta reke Guadiana in meri več kot 60 km2. Začne se pri izviru reke Guadiana 3 km gorvodno od jezu Peñarroya in se razteza več kot 7 km dolvodno od jezu proti občini Argamasilla de Alba. Prikazano je tudi na vojaškem zemljevidu Španije, izdelanem leta 1975.

Skozi razmejeno območje, ki leži v bližini zbiralnika Peñarroya na nadmorski višini 695 metrov, teče reka Guadiana. Območje obkrožajo griči. Ta topografska značilnost zavira rastni cikel, saj zaradi nje območje obidejo visoke nočne temperature, ki znatno povečajo polifenolno dozorevanje grozdja, omogoča pa tudi močno izmenjavo zraka.

Tla so večinoma apnenčasta. Med kamninami prevladuje lapor, ki je mešanica nestrjenega apnenca in gline. Njegova tekstura je ilovnata, vrednost pH pa je približno 8.

Območje ima celinsko sredozemsko podnebje, za katero so značilna vroča poletja in mrzle zime. Temperaturna nihanja lahko včasih dosežejo 45 °C, skozi vse leto pa so velike razlike med dnevnimi in nočnimi temperaturami. Nebo je 80 % leta jasno; letna osončenost običajno presega 2 500 ur.

Zaradi bližine reke Guadiana se med območjem Los Cerrillos in sosednjimi območji pojavljajo velike razlike. Los Cerrillos ima precej več padavin kot preostanek pokrajine Kastilja - Manča, njegove temperature pa niso tako skrajne kot na okoliških območjih na jugu in zahodu. Grozdje se trga približno 15 do 20 dni pozneje kot na preostalem območju.

Skozi celotno alkoholno vrenje se uporablja postopek prelivanja klobuka (délestage): uporabijo se tehnike pridelave vina, v katerih se vinificirano grozdje ne stiska, temveč se statično odceja, da se pridobijo vina iz samotoka, kar prinaša od 62- do 68-odstotni donos v hektolitrih na hektar, vina pa se naravno bistrijo s pretoki.

Opis vina

Rdeče vino škrlatne ali češnjevo rdeče barve z odtenki vijoličaste ali granatno-opečnate barve. Prevladujejo sadne arome s cvetličnimi vonji ali arome zrelega sadja s pridihom sladkega korena in balzama. V ustih je vino sveže in prijetno, dobro strukturirano ter z bogatim in kremnim pridihom staranja.

Zaradi navedenega lahko delež alkohola v vinih preseže 14 %. Ta delež alkohola se z ustreznimi kislinami zlije v idealno kombinacijo, zaradi česar je zelo pomembno določiti najprimernejši trenutek za trgatev s skrbnim spremljanjem zorenja grozdja.

Vsebnost polifenolov v vinih znaša do 80 miliekvivalentov na liter. Vina so bogata z ekstrakti, aromatična in dobro obarvana, pri čemer dosegajo do 18 enot absorbance. (vsota absorbanc pri 420, 520 in 620 nanometrih) v barvnih točkah in vsebnost antocianinov do 800 miligramov na liter.

Povezava

Lokacija razmejenega območja s pliokvartarnimi nevezanimi materiali, trdim apnencem, laporjem in okrasto glino omogoča dobro obarvana vina z značilno mineralizacijo, ki dosega tudi do 18 barvnih točk.

Reka Guadiana prečka vinogradniško posestvo Los Cerillos, ki leži v bližini zbiralnika Peñarroya na nadmorski višini 695 metrov, obkroženi pa so z griči. To pomeni, da gre za območje s hladnimi temperaturami, kar spodbuja fotosintezo ter tvorjenje jagod in sladkorjev. S tem se znižuje vrednost pH, zvišuje raven kislosti in spodbuja vsebnost fenolnih spojin do 80 miliekvivalentov na liter ter večja koncentracija antocianinov (do 800 miligramov na liter).

S postopkom prelivanja klobuka skozi celotno alkoholno vrenje, prakso, pri kateri se grozdje ne stiska, in naravnim postopkom bistrenja s pretoki nastanejo vina, katerih aroma je bolj cvetlična kot sadna, ter starana vina z začimbnimi in praženimi notami ter rahlim pridihom sladkega korena in balzama.

Čeprav je razmejeno geografsko območje obdano z ZOP „La Mancha“, se njegove značilnosti bistveno razlikujejo od sosednjega razmejenega območja pri v nadaljevanju navedenih dejavnikih.

Naravni dejavniki

Reka Guadiana teče skozi vinogradniško posestvo, ki se nahaja v bližini zbiralnika Peñarroya na nadmorski višini 695 metrov in je obkroženo z griči.

Tla so večinoma apnenčasta. Med kamninami prevladuje lapor, ki je mešanica nestrjenega apnenca in gline. Območje ima podnebje, za katero so značilna vroča poletja in mrzle zime. Spomladi so pozne zmrzali, zaradi česar je bilo treba namestiti nekatere redke sisteme za zaščito pred zmrzaljo, ki v Španiji delujejo na podlagi inverzije, in edine v pokrajini Kastilija - Manča, ki nadzirajo močne spomladanske zmrzali in jutranjo roso ter ohranjajo trte suhe med trgatvijo.

Človeški dejavniki

Najpomembnejše razlike v proizvodnih metodah vin „Los Cerrillos“ in sosednjih vin z ZOP „La Mancha“ so v enoloških postopkih, saj se vinificirano grozdje ne stiska, temveč se statično odceja, da se pridobijo vina iz samotoka, kar prinaša od 62- do 68-odstotni donos v hektolitrih na hektar, vina pa se naravno bistrijo s pretoki.

Kar zadeva lastnosti vin, so najpomembnejše razlike (pri čemer je treba kot merilo upoštevati starana rdeča vina, saj je to edina vrsta, ki se proizvaja pri Los Cerrillos) naslednje:

ZOP LA MANCHA LOS CERRILLOS RAZLIKE ≥ 11,5 % vol. ≥ 12,5 % vol. večji delež alkohola ≤ 10 meq/l ≤ 15 meq/l višja vsebnost hlapnih kislin 74 % 68 % manj hl/ha --- > 40 meq/l več polifenolov

Zaradi apnenčastih tal, lapornih kamnin, nadmorske višine in vpliva reke je na razmejenem območju samo eno vinogradniško posestvo, ki prideluje vino in je v lasti vlagatelja zahtevka.

Opozoriti je treba, da razmejeno območje obsega 1 570 hektarov, ki pripadajo različnim lastnikom, vendar na njem ni bila zasajena nobena druga trta, prav tako tam ni drugih vinskih kleti. Zato je bila razmejitev izvedena na podlagi okoljskih razmer, kot so opisane.

Poleg tega lahko registrirano ime uporabljajo tudi drugi proizvajalci, če se v prihodnosti odločijo za vzpostavitev proizvodnje na razmejenem geografskem območju in izpolnjujejo pogoje iz specifikacije. Ker razmejeno območje obsega 1 570 hektarov, je na njem brez težav mogoče ustanoviti druge vinske kleti.

9. Bistveni dodatni pogoji (pakiranje, označevanje, ostale zahteve)

Pravni okvir:

nacionalna zakonodaja

Vrsta dodatnega pogoja:

pakiranje na razmejenem geografskem območju

Opis pogoja:

vina bodo stekleničena na območju proizvodnje, ker se postopek v vseh primerih konča z drugo stopnjo staranja v steklenicah. V tem času poteka postopek redukcije, ki izboljša kakovost vin z zaokrožanjem njihovega okusa. Ko dosežejo organoleptične lastnosti, določene v specifikacijah za posamezne vrste vin, so pripravljena za uživanje.

Povezava na specifikacijo proizvoda

http://pagina.jccm.es/agricul/paginas/comercial-industrial/consejos_new/pliegos/Mod_Pliego_condiciones_Los_Cerrillos_20200728.pdf.

(1) UL L 9, 11.1.2019, str. 2.